Griekwastad-moorde: Geen kruitneerslag; hof hoor oor Marthella | Maroela Media
WAARSKUWING: Besonderhede oor Marthella se beserings wat in hierdie berig vervat is kan sensitiewe lesers ontstel.
"Kruitneerslag kan maklik verwyder word," het lt.kol. Thandiwe Mlabateki, van die polisie se forensiese laboratorium in Pretoria, gesê.
Sy getuig tans voor regter Frans Kgomo in die seun se hofsaak. Hy word daarvan beskuldig dat hy Deon Steenkamp (44), sy vrou Christel (43) en hul dogter Marthella (14) doodgeskiet het. Hy word ook daarvan verdink dat hy Marthella verkrag het en staar ook 'n aanklag van regsverydeling in die gesig.
Mlabateki het bevestig dat kruitneerslag maklik verwyder kan word indien mens se hande gewas word.
Staatsaanklaer Hannes Cloete het gesê die seun het minstens twee keer sy hande gewas voordat die toetse op hom gedoen is. Dit word nie betwis nie. Die seun se regspan het vroeër 'n lys toegewings ingedien wat nie betwis sal word nie. Dit sluit die negatiewe toets op die seun se hande, 'n negatiewe toets op die seun se sweetpakbroek, en positiewe toetse op twee van sy T-hemde: een op die voorkant en een op die voor- en agterkant, in.
Die hof het Maandag gehoor die manier waarop Marthella Steenkamp vermoor is, was oordadig. "Ek sien baie gewelddadige beserings. Hierdie was, in my opinie, oordadig," het Lemaine Fouche, patoloog van die Noord-Kaapse departement van gesondheid, getuig.
Fouche het ook getuig oor vier skietwonde wat Marthella toegedien is: een in die bors en drie in die kop. Daar was 'n ingangswond langs haar neus, een skoot het haar voorkop rakelings getref en sy is ook 'n kopskoot van agter toegedien.
Fouche het ook getuig oor verskeie skraapmerke, kneuswonde en merke op haar linkerarm en hand. Sy het gesê dit is moontlik dat Marthella terugbaklei het.
Fouche het ook verwys na wonde agterop Marthella se kop. "Sy is dood weens 'n paar skietwonde," het sy gesê.
Sy het ook getuig oor 'n rooi skaafplek op die meisie se geslagsdele. Sy sê dit dui op "penetrasie van een of ander aard" en "moontlik gedwonge" alhoewel daar ook ander verduidelikings kan wees. Volgens haar is Marthella sowat 24 uur voor haar dood egter kragdadig seksueel aangerand en, in regsterme, gepenetreer. "Enige penetrasie is seksueel, of dit nou vingers of enige ander voorwerp is," het sy onder kruisverhoor gesê.
Cloete het aan die hof gesê die staat se saak sal wees dat Marthella eers in haar bors buite die huis geskiet is.
Fouche het ingestem, omdat daar gras op haar bebloede hemp was.
Volgens die staat het Marthella in die huis in gehardloop en probeer om 'n telefoonoproep te maak, maar sy het by die telefoon inmekaargesak. "Sy sou in daardie stadium nie meer krag oorgehad het nie," het Fouche gesê.
Fouche het aan die hof gesê die drie slagoffers het almal kopwonde gehad wat toegedien is net voordat hulle gesterf het.
'n DNS-kenner sal Dinsdag getuig.
So jonk, so wreedaardig vermoor! Dit moontlik deur die persoon wie sy geken het en vertrou het! Dit was beslis fyn beplan. Hoe kan so n wreedaard nog die samelewing in die oe kyk? Hoe kan hy met sy gewete saamleef? Mag God hom vergewe want ek glo baie mense sal nie.
Helo Justi. Ja die waar. Hoe kan hy nog loop en glimlag by die hof. As hy maar net weet hoe verag ons hom. Mag hy in die he'll brand.
Ag siestog Leon en Justi, en julle was by ne, die dat julle so maklik kan oordeel, gaan haal die balk uit julle eie oe, dan doen jul tenminste iets konstruktief, wonder wat gaan jul se as die kind onskuldig gevind word. Ek kan myself voorstel, en dan noem jul, julself christene.
Hallo Maggie. Jinne jy is aanvallend! Gaan lees weer oor asb. Bestaan die woordjie "moontlik" in jou woordeskat? Lekker aand hoor?
Vraag is, niemand anders is nog in hegtenis geneem vir die moorde nie, Maggie…Laat n mens dink ne, wie sou jy se is die skuldige/s mmmm ?